Polisieman tydens transitorooftog doodgeskiet’n Polisieman is Vrydag tydens ‘n transitorooftog langs die R57 tussen Vanderbijlpark en Sasolburg doodgeskiet. (Foto: Netcare 911) ’n Polisiebeampte van die taktiese reaksie- eenheid in Sedibeng het Vrydag in ’n koeëlreën gesterf toe hy en kollegas op ’n transitorooftog gereageer het. Die voorval het omstreeks 09:45 langs die R57 tussen Vanderbijlpark in Gauteng en Sasolburg in die Vrystaat plaasgevind. Nog ’n polisiebeampte en drie veiligheidswagte is tydens die rooftog beseer en word tans in ’n hospitaal behandel. Genl. Khehla Sitole, polisiekommissaris, het intussen opdrag gegee dat die polisie se 72-uur-aktiversingsplan in werking gestel word om die verdagtes wat by die rooftog betrokke was, op te spoor. Volgens kol. Athlenda Mathe, polisiewoordvoerder, het die onbekende aantal verdagtes in minstens vier motors gery. Insittendes van al vier motors het gelyktydig op die polisiebeamptes losgebrand. Die polisiebeampte is op die toneel dood verklaar. “Die verdagtes het met ’n onbekende bedrag geld in onder meer in ’n wit Toyota Fortuner en rooi Hyundai-sportnutsvoertuig van die toneel gevlug.” Sithole het sy medelye met die slagoffer se geliefdes en kollegas in ŉ verklaring uitgespreek. Enigeen met inligting oor die voorval word versoek op die polisie se misdaadlyn by 086 00 10111 te skakel of hul naaste polisiestasie te kontak.